钦定古今图书集成/明伦汇编/氏族典/第591卷 > 欧阳重
## 钦定古今图书集成/明伦汇编/氏族典/第591卷 > 欧阳重

按《明外史欧阳重传》：“重字子重，庐陵人。正德三年殿
试对策，历诋阙政，读卷官置之二甲，授刑部主事。张
锐等构搢绅狱，重力争系狱，赎杖还职，历浙江按察
使。嘉靖六年，巡抚应天。会寻甸土酋安铨凤反，朝廷
议以重谙滇事，乃改云南。贼平，重推功于前抚傅习
及黔国公沐绍勋、镇守太监杜唐等，列善后数事，悉”
报可。重奏：“绍勋任千户何经广诱奸人夺民产，唐役
占官军，岁取财万计。”帝颇纳其言。二人惧，贿张璁谋
去重，嗾。卫军哗于军门。巡按刘臬以闻，劾重及唐绍
勋处置失宜。璁从中主之，解重职，责臬党庇，调外任，
置唐绍勋不问。都给事中夏言等抗章“愿曲宥二臣，
全朝廷之体。”帝怒，夺言俸。重自乞褫职，又言张璁奸
佞。帝以重失职怨望，黜为民。家居二十馀年，言者屡
荐，竟不复召。